## Potpredsjednik Vlade Milutin Simović

## Obraćanje na dodjeli nagrada Asocijacije menadžera Crne Gore

## Podgorica, 26. april 2018.

Poštovani predsjedniče Asocijacije menadžera Crne Gore,

Uvaženi gosti,

Dame i gospodo,

Izuzetno mi je zadovoljstvo što mogu da Vam se obratim povodom svečane dodjele nagrada Asocijacije menadžera Crne Gore.

Asocijacija menadžera predstavlja značajno udruženje u Crnoj Gori jer su menadžeri pokretačka snaga aktivnosti u svim sektorima naše ekonomije. Nagrade Asocijacije menadžera, pored afirmacije postignutih rezultata, imaju i dodatni značaj imajući u vidu da dolaze upravo od udruženja samih menadžera koje broji preko 300 članova.

Dolazi od menadžera za koje globalno važi da imaju sposobnost da problem učine interesantnim, a njegovo rješenje korisnim, tako da svi žele da se pozabave rješenjem tog problema.

Izazovi sa kojima se suočavaju menadžeri današnjice, u uslovima globalne konkurencije, digitalne ekonomije i četvrte industrijske revolucije koja je u punom zamahu, višestruko su složeniji i zahtjevniji nego ikada.

Dobar menadžer danas mora biti lider, mora ohrabrivati inicijative i inovacije, motivisati zaposlene ličnim primjerom, posvećeno stvarati dobre uslove za rad i zarade zaposlenih, unapređivati imidž kompanije, povećavati efikasnost, razvijati unutrašnje i spoljne odnose, ohrabrivati timski rad, biti odgovoran prema zajednici i još mnogo toga.

Savremeni menadžer, pored visokog nivoa teorijskog, praktičnog i tehničkog znanja, mora biti inovativan, vizionar, mora biti odlučan, siguran i spreman da prihvati česte promjene.

Ekonomski ciklusi i životni vijek proizvoda ili usluga sa kojima se takmičite na tržištu su sve kraći.

Vi se svakodnevno susrećete sa mnogobrojnim izazovima, u neprekidnim nastojanjima da unaprijedite poslovne procese kako bi održali konkurentnost i tržišnu poziciju.

Vaša znanja, vještine i iskustva svakodnevno morate da dokazujete u otvorenoj tržišnoj utakmici u kojoj učestvuju i globalni lideri. Vaši rezultati, ostvareni u takvim uslovima, imaju još veći značaj.

Otvorena tržišna ekonomija Crne Gore ima brojne izazove za menadžere i u privatnom i u javnom sektoru. Zadovoljstvo mi je što se danas obraćam vama koji u izazovima prepoznajete i mogućnosti; mogućnosti da obezbijedite sigurnu i uspješnu perspektivu za vaše kompanije i institucije. To je zajednički posao svih nas sa zajedničkim ciljem i zajedničkom željom, usmjerenim ka napretku.

Dobar poslovni ambijent uslov je za uspješno poslovanje. Kreiranju takvog ambijenta značajno doprinosi partnerski odnos Vlade sa poslovnom zajednicom.

Naš javni sektor mora biti odgovoran, efikasan i fleksibilan u susret potrebama i privrede i građana. Sve naše javne politike u konačnom za cilj imaju ekonomski rast, nova radna mjesta, viši životni standard i više sredstava za obrazovanje, zdravstvo, kulturu, sport i pomoć onima kojima je potrebna.

U zahtjevnom procesu reformi uspjeli smo da ostvarimo brojne ambiciozno postavljene ciljeve.

Obezbijedili smo dugoročnu stabilnost javnih finansija, odgovornim i odlučnim sprovođenjem mjera fiskalne konsolidacije. Obezbijedili uslove za ubrzanu realizaciju kapitalnih razvojnih projekata i istovremeno ostvarili ekonomski rast među najvećim u Evropi.

Članstvom u NATO postali smo dio najnaprednijeg globalnog sistema bezbjednosti. Samim tim i sigurnost investiranja i poslovanja u Crnoj Gori postala je naša strateška prednost.

Tome u prilog govori i priliv stranih direktnih investicija (SDI), koji iz godine u godinu bilježi rast.

Aktivnosti koje Vlada sprovodi u pravcu unapređenja poslovnog ambijenta prepoznate su i od strane međunarodnih institucija.

U izvještaju Svjetske banke o lakoći poslovanja (Doing Business 2018), Crna Gora je napredovala devet mjesta i zauzela 42. mjesto.

Prema Indeksu ekonomskih sloboda koji je ove godine objavila Heritidž fondacija, napredovali smo 15 mjesta i zauzeli 68 poziciju.

Napredak su prepoznale i agencije za procjenu kreditnog rejtinga koje su unaprijedile poziciju Crne Gore.

Crnogorska ekonomija će nastaviti da raste i u narednim godinama. Imamo optimističke projekcije rasta bruto društvenog proizvoda i uvjeren sam da ćemo postići i više od planiranog.

Posebni izazovi za naše kompanije i menadžere biće povećanje supstitucije uvoza i povećanje izvoza koje pruža međunarodno tržište za proizvode i usluge iz Crne Gore.

Vlada će nastaviti da posvećeno radi na razvoju preduzetništva i unapređenju poslovnog ambijenta u kome ćete imati još bolje uslove za napredak vaših kompanija.

Nastavićemo zajedno sa vama da gradimo društvo u kome će svako imati priliku da uspije, u kome je naporan rad nagrađen, a pomoć na raspolaganju onima kojima je potrebna.

U ovom zahtjevnom poslu doprinos moraju dati svi segmenti društva: i javni i privatni sektor, i naučna zajednica i civilni sektor. Potrebna je energija i odgovornost svih, kako bi ostvarili napredak u korist ukupnog društva i svih građana.

Na kraju, čestitam svakom od vas na zapaženim dostignućima i želim vam svaki uspjeh i napredak i u budućem radu.